L'article 141.1 de l'Estatut d'autonomia atribueix a la Generalitat de Catalunya la competència exclusiva en matèria de jocs, apostes i casinos, si l'activitat s'acompleix exclusivament a Catalunya.
Aquesta competència inclou, en tot cas, la creació i l'autorització de jocs i apostes i llur regulació, com també la regulació de les empeses dedicades a la gestió, l'explotació i la pràctica d'aquestes activitats o que tenen per objecte la comercialització i la distribució dels materials relacionats amb el joc en general, incloent-hi les modalitats de joc per mitjans informàtics i telemàtics.
En el mateix sentit, l'Estatut d'autonomia de 1979 també atribuïa aquesta competència a la Generalitat i, en conseqüència, es va aprovar la Llei 15/1984, de 20 de març del joc que, entre d'altres aspectes, habilita el Govern de la Generalitat per aprovar el Catàleg de jocs i apostes autoritzats a Catalunya i la reglamentació específica de cada un dels jocs i apostes recollits en el Catàleg.
Mitjançant el Decret 37/2010, de 16 de març, es va aprovar l'actual Reglament de salons de joc.
L'article 26 d'aquest Decret estableix la possibilitat que els salons de joc pugin sol·licitar i obtenir una autorització per instal·lar màquines especials per a sales de joc en una dependència a l'efecte dins el mateix saló.
En aquest cas, el Reglament exigeix que el control de l'accés de les persones que tenen prohibida l'entrada a salons de joc s'apliqui exclusivament en aquesta dependència, però no a la resta del saló de joc.
Durant els darrers anys, ha augmentat de forma significativa el nombre de queixes i denúncies de persones afectades per problemes de ludopatia, ja siguin els mateixos malalts, familiars de persones amb problemes de joc patològic o psicòlegs que atenen persones amb aquesta problemàtica, en què posen de manifest que la prohibició d'entrada de les persones que estan inscrites en el Registre de persones que tenen prohibit l'accés a salons de joc no està aconseguint la finalitat per la qual es va crear.
Les persones inscrites en el Registre no poden accedir a les dependències on hi ha les màquines especials per a sales de joc, però sí al saló de joc, on juguen amb la resta de màquines instal·lades, la qual cosa no afavoreix el procés de rehabilitació de les persones amb problemes de joc patològic.
En aquest sentit, els experts consideren que si els pacients que es troben en tractament per trastorn de joc no es poden mantenir al marge dels estímuls perjudicials associats al joc, la probabilitat que pateixin episodis de joc patològic augmenta considerablement, i també són més freqüents les recaigudes en l'addició.
És per això que l'autoprohibició esdevé una eina molt eficaç per regular l'accessibilitat als establiments de joc de les persones amb aquesta addicció i, alhora, és un instrument important de prevenció i també molt eficaç en la fase inicial de les teràpies.
D'altra banda, cal tenir en compte que en les darreres modificacions normatives de joc, la tendència ha estat unificar i homogeneïtzar, tant com s'ha pogut, els requisits i característiques dels diferents establiments destinats al joc i les apostes (sales de bingo, casinos i salons de joc).
És per això que ara es fa necessari incorporar la modificació que recull aquest Decret, en el sentit d'establir un control d'accés a l'entrada del saló de joc (tal com ja es preveu en els reglaments de sales de bingo i casinos) i no només a la zona on hi ha instal·lades les màquines de tipus B especials per a sales de joc.
D'aquesta manera, les persones que tenen prohibit l'accés a salons de joc no podran accedir a cap de les dependències del saló.
La introducció d'aquesta modificació en el Decret 37/2010 implica també la necessitat de modificar alguns articles del Decret 24/2005, de 22 de febrer, pel qual es regulen determinades prohibicions d'accés a establiments de joc i el Registre de persones que tenen prohibit l'accés a salons de joc, casinos i sales de bingo, per suprimir les referències a les zones on hi hagi les màquines de tipus B especials per a sales de joc, i fer referència només a salons de joc.
En el mateix sentit, per coherència normativa amb la modificació proposada en aquest Decret, també es modifica el Decret 23/2005, de 22 de febrer, pel qual s'aprova el Reglament de màquines recreatives i d'atzar, suprimint la referència a la zona habilitada per a màquines de tipus B especials.
Finalment, l'aplicació plena del nou Reglament general de protecció de dades, Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i l'aprovació de la Llei orgànica 3/2018, de 5 de desembre, de protecció de dades personals i garantia dels drets digitals, que el complementa, comporta que es modifiquin, se simplifiquin o s'eliminin obligacions formals relatives a la creació, modificació i declaració dels tractaments de dades personals.
En conseqüència, es fa necessària la modificació del Decret 24/2005, de 22 de febrer, esmentat, pel que fa al Registre de persones que tenen prohibit l'accés a salons de joc, casinos i sales de joc per adequar-lo a la normativa vigent en matèria de protecció de dades.
Pel que fa a l'estructura del Decret, aquest consta de tres articles.
L'article 1 modifica el Decret 37/2010, de 16 de març, d'aprovació del Reglament de salons de joc; l'article 2 modifica el Decret 24/2005, de 22 de febrer, pel qual es regulen determinades prohibicions d'accés a establiments de joc i el Registre de persones que tenen prohibit l'accés a salons de joc, casinos i sales de bingo, i l'article 3 modifica el Decret 23/2005, de 22 de febrer, pel qual s'aprova el Reglament de màquines recreatives i d'atzar.
Així mateix, inclou una disposició addicional única (que preveu una pròrroga excepcional per adequar els establiments de joc); una disposició derogatòria única que deroga l'article 10 i les disposicions addicionals primera i segona del Decret 24/2005, de 22 de febrer, i una disposició final única que estableix l'entrada en vigor del Projecte de decret sis mesos després de la publicació al Diari Oficial de la Generalitat de Catalunya, a l'efecte que els salons de joc puguin adaptar els locals per fer efectiu el control d'accés.
Aquesta disposició resulta necessària, tal com s'exposa en els paràgrafs anteriors, eficaç i proporcionada als seus objectius.
Així mateix, proporciona seguretat jurídica als destinataris, ja que unifica criteris d'accés amb la resta d'establiments de joc i apostes, i compleix amb els principis de transparència i eficiència.
També evita càrregues administratives innecessàries als salons de joc, ja que s'elimina l'autorització específica per instal·lar màquines de tipus B especials en una dependència del saló.
Atès l'Informe emès pel Consell de Treball, Econòmic i Social de Catalunya en relació amb el Reglament esmentat;
Vistos els articles 26. e, 39.1 i 40 de la Llei 13/2008, de 5 de novembre, de la presidència de la Generalitat i del Govern;
A proposta del vicepresident del Govern i conseller d'Economia i Hisenda, d'acord amb el dictamen de la Comissió Jurídica Assessora, i amb la deliberació prèvia del Govern,
Modificació del Decret 37/2010, de 16 de març, d'aprovació del Reglament de salons de joc
Es modifica l'article 26 del Decret 37/2010, de 16 de març, que queda redactat de la manera següent:
L'entrada als salons de joc està prohibida a:
a) Les persones menors d'edat i a les altres persones a què es refereix l'article 9 de la Llei 15/1984, de 20 de març, del joc.
b) Les persones que constin en el Registre de persones que tenen prohibit l'accés a salons de joc, casinos i sales de bingo, regulada pel Decret 24/2005, de 22 de febrer, pel qual es regulen determinades prohibicions d'accés a establiments de joc i el Registre de persones que tenen prohibit l'accés a salons de joc, casinos i sales de bingo.
Per tal de garantir el compliment d'aquestes prohibicions, els salons de joc han de disposar dels elements necessaris que permetin la identificació i el control d'accés de totes les persones jugadores o visitants.
2.1 El servei d'identificació i control ha d'obrir a cada visitant, en la seva primera assistència al saló de joc, una fitxa en la qual han de figurar les dades següents:
d) Data d'obertura de la fitxa.
2.2 En els salons de joc en què constin les dades de la seva clientela digitalitzades o en suport electrònic i creuades amb el Registre de persones que tenen prohibida l'entrada a bingos i casinos regulada en el Decret 24/2005, de 22 de febrer, pel qual es regulen determinades prohibicions d'accés a establiments de joc i el Registre de persones que tenen prohibit l'accés a salons de joc, casinos i sales de bingo, és suficient amb la seva identificació.
2.3 Les funcions de control d'accés que puguin ser realitzades mitjançant suports informàtics o per mitjans de reconeixement electrònic han de garantir l'obtenció i la conservació de totes les dades sobre l'assistència de persones jugadores d'acord amb la legislació sobre tractament de dades de caràcter personal.
En tot cas, el servei d'admissió ha de comptar amb els mitjans tècnics necessaris per impedir l'entrada al saló de joc de les persones que hi tinguin l'accés prohibit.
2.4 El servei de control d'accés ha d'identificar tots els visitants, abans de facilitar-los l'accés al saló de joc, i han d'anotar la data de la visita en la seva fitxa personal.
2.5 Les fitxes personals tenen caràcter reservat i només poden ésser revelades per l'empresa amb l'autorització prèvia de la direcció general competent en matèria de jocs i apostes, a requeriment dels serveis d'inspecció i control del joc o per requeriment judicial."
Modificació del Decret 24/2005, de 22 de febrer, pel qual es regulen determinades prohibicions d'accés a establiments de joc i el Registre de persones que tenen prohibit l'accés a salons de joc, casinos i sales de bingo.
2.1 Es modifica l'article 2 del Decret 24/2005, de 22 de febrer, que queda redactat de la manera següent:
Les prohibicions d'accés previstes en aquest Decret són d'aplicació als locals de joc següents:
2.2 Es modifica l'article 3 del Decret 24/2005, de 22 de febrer, que queda redactat de la manera següent:
Inscripció en el Registre de persones que tenen prohibit l'accés a salons de joc, casinos i sales de bingo
La persona titular de la direcció general competent en matèria de joc i apostes ha d'inscriure les persones que tenen prohibit l'accés als locals de joc, d'acord amb el que estableixen els articles següents, en el Registre de persones que tenen prohibit l'accés a salons de joc, casinos i sales de bingo.
Aquest Registre té la finalitat d'incloure les dades de les persones físiques que tenen prohibit l'accés a salons de joc, casinos i sales de bingo, a petició pròpia o com a conseqüència d'un procediment sancionador o d'una resolució judicial, per tal de poder fer efectives aquestes prohibicions.
Les dades del Registre estan sotmeses a la normativa en matèria de protecció de dades de caràcter personal i el seu tractament ha de constar en el Registre d'activitats de tractament del departament competent en matèria de joc i apostes".
2.3 Es modifica l'apartat 1 de l'article 4 del Decret 24/2005, de 22 de febrer, que queda redactat de la manera següent:
La persona titular de la direcció general competent en matèria de jocs i apostes, amb la tramitació prèvia de l'expedient corresponent, ha d'inscriure en el Registre de persones que tenen prohibit l'accés a salons de joc, casinos i sales de bingo les persones que voluntàriament ho sol·licitin.
Aquestes sol·licituds es poden reforçar per terceres persones, majors d'edat, designades per qui fa la sol·licitud, que han de subscriure conjuntament la sol·licitud."
2.4 Es modifica l'apartat 1 de l'article 5 del Decret 24/2005, de 22 de febrer, que queda redactat de la manera següent:
Procediment d'inscripció de les autoprohibicions
Les persones que voluntàriament sol·licitin la seva inscripció al Registre de persones que tenen prohibit l'accés a salons de joc, casinos i sales de bingo, poden fer-ho compareixent davant els serveis territorials competents en matèria de joc i espectacles o davant la direcció general competent en matèria de jocs i apostes, aportant una còpia compulsada del document nacional d'identitat o d'un document equivalent acreditatiu de la personalitat de la persona sol·licitant i, si escau, de la persona que reforci la petició d'autoprohibició".
2.5 Es modifica l'apartat 1 de l'article 6 del Decret 24/2005, de 22 de febrer, que queda redactat de la manera següent:
S'inscriuran al Registre de persones que tenen prohibit l'accés a salons de joc, casinos i sales de bingo les persones que es determini en resolucions judicials fermes de les quals tingui coneixement la direcció general competent en matèria de jocs i apostes".
Modificació del Decret 23/2005, de 22 de febrer, pel qual s'aprova el Reglament de màquines recreatives i d'atzar
Es modifica l'apartat 2 de l'article 26 del Decret 23/2005, de 22 de febrer, que queda redactat de la manera següent:
En el cas de salons de joc, sales de bingo i casinos, el nombre màxim de màquines per instal·lar i explotar és el que determina l'autorització corresponent, en funció de la capacitat del local, el seu aforament i la seva superfície útil, respectant en tot cas les limitacions i prohibicions reglamentàries.
S'entén per superfície útil la que és accessible, ocupable i utilitzable permanentment pel públic, tret de les dependències internes de l'establiment, els taulells i els mostradors.
En els salons de joc, les sales de bingo i els casinos, les màquines han d'estar destinades a l'ús exclusiu de les persones jugadores de la sala de manera que no puguin ser utilitzades sense haver passat prèviament pel servei d'admissió i control."
Amb caràcter excepcional i per una causa degudament justificada davant la direcció general competent en matèria de jocs i apostes, el compliment efectiu de l'adaptació dels locals al que estableix aquest Decret es pot fer dins el termini improrrogable dels sis mesos següents a l'entrada en vigor.
A aquest efecte, la persona titular del local corresponent ha de presentar un escrit a la direcció general competent en matèria de jocs i apostes, en què comuniqui la impossibilitat de finalitzar les obres per adaptar el local per motius d'un retard en la tramitació de les llicències o autoritzacions necessàries no imputable a la persona titular, o que afecti el projecte tècnic o altres d'anàlegs.
S'hi han d'adjuntar els documents tècnics i acreditatius que els fonamenten.
Aquest escrit s'ha de presentar, com a màxim, en el termini de dos mesos abans de l'entrada en vigor d'aquest Decret.
La direcció general competent en matèria de jocs i apostes ha de resoldre motivadament, en el termini de quinze dies hàbils des de la presentació d'aquest escrit, sobre la sol·licitud, amb la valoració prèvia dels motius al·legats i de la documentació que els fonamenta.
Si la Resolució no admet l'excepcionalitat de la causa que impossibilita finalitzar les obres per adaptar el local, aquestes obres han de finalitzar, com a màxim, el dia de l'entrada en vigor d'aquest Decret.
Resten derogats l'article 10 i les disposicions addicionals primera i segona del Decret 24/2005, de 22 de febrer, pel qual es regulen determinades prohibicions d'accés a establiments de joc i el Registre de persones que tenen prohibit l'accés a salons de joc, casinos i sales de bingo.
Aquest Decret entra en vigor als sis mesos des de la publicació al Diari Oficial de la Generalitat de Catalunya.